钦定古今图书集成/历象汇编/庶征典/第027卷 > 《郑樵六经奥论》 > 《分野辨》
## 钦定古今图书集成/历象汇编/庶征典/第027卷 > 《郑樵六经奥论》 > 《分野辨》

案：保章氏以星土辨九州之地，所封封域，皆有分星。
如此，则分星之说，其来尚矣。然古之《星经》，至汉散亡，
保章氏分星不可考。今堪舆所载，虽有郡国所入度，
非古数也。郑氏所引十二次之分，本《汉·地理志》，大略
见于《左氏》《国语》。然汉费直、班固、蔡邕、魏陈卓、唐李淳
风、僧一行诸家之说，大同小异，其为十二州之分星
明矣。然尝疑之：青正东，元枵在正北，雍正西，“鹑首在
其南；扬在东南，而《星纪》在北；冀在东北，而《大梁》在正
西，徐在东，而降娄在西；豫与三河居天下之中，而大
火在正东，鹑火在西南：此其最差者也。并在北，而娵、
訾在北，荆正南，而鹑尾在南，此其正得躔次者也。益
在西南，而实沈在西；幽在东北，而析”木在东，兖在东
而差北，而寿星反在东北，其得躔次之微差者也，又
何耶？《国语》伶州鸠曰：“昔武王伐商，岁在鹑火。”周分又
云：“岁之所在，即我分野。”贾公彦取为《正义》曰：“分星者，
以诸国始分封之年，值岁星所在之辰，以为之分次。”
此说非不知国有分星，盖古人封国之初，命以主祀
之意。昔尧舜封阏伯于商丘，主辰，则辰为商星，商人
是因。封实沈于大夏，主参，在参为夏星，唐人是因；唐
后为晋，参为晋星，如此则是古人始封国，命以主祀
之意无疑。辰为商星，参为晋星，其来久矣，非因封国
始有分星。使封国之时，岁星所在，即为分星，不应相
土因阏伯，晋人因实沈，其为封国命祀之意可考矣。
汉魏诸儒言星土者，或以州，或以国，辰次度数，各因
当时历数，与岁星迁徙，亦非天文之正，不可为据。又
况魏徙大梁，则西河合于东井；秦拔宜阳，则上党入
于舆鬼。方战国未灭时，星象之言，要有明验。今则同
在甸畿之内，或者又执《汉书》地理以求之，则非也。善
乎，唐一行之言十二次也，惟以云汉始终言之，云汉，
江河之气也。认山河脉络于两戒，识云汉升沈于四
维，下参以古汉郡国，其于区处分野之所在，如指诸
掌。盖星有气耳。云汉也，北斗也，五星也，无非是气也。
一行之学，其深矣乎！